Na temelju članka 4. Zakona o državnim potporama („Narodne novine“ broj 47/14 i 69/17) i članka 30. Statuta Općine Brestovac („Službeni glasnik Općine Brestovac“ broj 3/2021), Općinsko vijeće Općine Brestovac na 13.sjednici održanoj 24.srpnja 2023., donijelo je

**PROGRAM**

**potpora za poticanje razvoja turizma na području**

**Općine Brestovac u 2023. godini**

**I.**

Programom potpora za poticanje razvoja turizma na području Općine Brestovac u 2023. godini (u daljnjem tekstu: Program) utvrđuju se mjere, kriteriji i postupak dodjele potpora male vrijednosti za poticanje razvoja turizma na području Općine Brestovac (u daljnjem tekstu: Općina) u 2023. godini.

Potpore za poticanje razvoja turizma (u daljnjem tekstu: Potpore) podrazumijevaju dodjelu bespovratnih novčanih sredstava iz Proračuna Općine Brestovac za 2023. godinu (u daljnjem tekstu: Proračun).

**II.**

Potpore male vrijednosti dodjeljuju se sukladno pravilima EU o pružanju državne potpore sadržanim u Uredbi Komisije EU broj 1407/2013 od 18. prosinca 2013. godine o primjeni članaka 107. i 108. Ugovora o funkcioniranju Europske unije na de minimis potpore. (u daljnjem tekstu: Uredba de minimis).

**III.**

Korisnici sredstava po ovom Programu mogu biti fizičke i pravne osobe koje u trenutku plaćanja potpore u svojem vlasništvu ili u zakupu imaju nekretnine namijenjene iznajmljivanju turistima ili će postojeće nekretnine prenamijeniti za iznajmljivanje turistima i koje su registrirane za pružanje ugostiteljskih i turističkih usluga.

Potpore po ovom Programu neće se odobriti korisnicima koji imaju nepodmirenih obveza prema Općini kao i nepodmirenih obveza na ime javnih davanja osim ako im je odgođena naplata ili odobrena obročna otplata koja se redovito podmiruje.

**IV.**

Općina će dodjeljivati potpore male vrijednosti prema ovom Programu u obliku potpore za otvaranje novih smještajnih objekata i/ili povećanje kapaciteta postojećih smještajnih objekata.

Nastavno na stavak 1. ove točke, potpora će se dodjeljivati:

- skupina hoteli (minimalno 2 zvjezdice)

- skupina kampovi (minimalno 2 zvjezdice ili kamp odmorište visoke razine pružanja

usluge)

- skupina ostali ugostiteljski objekti za smještaj (minimalno 2 zvjezdice)

- objekti u kojima se pružaju ugostiteljske usluge na domaćinstvu (minimalno 2

zvjezdice)

- objekti u kojima se pružaju ugostiteljske usluge na OPG-u (minimalno 2 sunca).

**V.**

Maksimalni iznos potpore po korisniku iznosi 2.656,00 eura, odnosno za svaki novoregistrirani turistički ležaj do 332,00 eura.

Potrebna dokumentacija (uz obrasce) koja se prilaže zahtjevu za sufinanciranje:

- dokaz da je objekt na kojem se provode aktivnosti na projektu odnosno građevina postojeća u smislu odredbi važećeg Zakona o gradnji ili sukladno posebnom zakonu s njim izjednačen,

- potvrda Porezne uprave da podnositelj zahtjeva nema nepodmirenih dospjelih poreznih obveza i obveza za mirovinsko i zdravstveno osiguranje o kojima evidenciju vodi Porezna uprava, koja ne smije biti starija od 30 dana od dana podnošenja Zahtjeva,

- potvrda nadležne Turističke zajednice da podnositelj zahtjeva nema nepodmirenih obveza po osnovi plaćanja turističke pristojbe, ukoliko podnositelj zahtjeva već pruža uslugu smještaja,

- izvadak iz sudskog registra za pravne osobe / izvadak iz obrtnog registra za fizičke osobe / rješenje o upisu poljoprivrednog gospodarstva u Upisnik poljoprivrednih gospodarstava za poljoprivredna gospodarstva / preslika osobne iskaznice za fizičke osobe (građane) koje nisu registrirane kao obrtnici ili trgovci pojedinci,

- Rješenje nadležnog Upravnog odjela za gospodarstvo i graditeljstvo, Odsjek za poduzetništvo, turizam i promet o odobrenju za pružanje ugostiteljskih/ smještajnih usluga sa navedenim brojem novih smještajnih kapaciteta (jedinica i turističkih ležaja)

Zahtjev se podnosi do 31.12.2023. godine, odnosno do iskorištenosti planiranih sredstava u Proračunu.

Zaključak o isplati potpore donosi općinski načelnik Općine Brestovac (u daljnjem tekstu: općinski načelnik) na osnovu kojeg će Jedinstveni upravni odjel Općine Brestovac izvršiti isplatu sredstava korisniku potpore.

**VI.**

Podnositelju zahtjeva odobrit će se potpora ukoliko isti ispunjava sve uvjete iz ovog Programa. O dodjeli potpore podnositelj će biti obaviješten.

Sukladno članku 3. Uredbe de minimis, ukupni iznos potpora male vrijednosti koji je dodijeljen pojedinom korisniku ne smije prijeći iznos od 15.000,00 EUR tijekom bilo kojeg razdoblja od tri fiskalne godine te se ta gornja granica primjenjuje bez obzira na oblik potpore ili svrhu potpore.

Slijedom prethodnog stavka, podnositelj zahtjeva nema pravo na potporu za koju je podnio zahtjev ukoliko ukupne potpore dodijeljene podnositelju zahtjeva tijekom razdoblja od tri fiskalne godine prelaze iznos utvrđen člankom 3. Uredbe de minimis, bez obzira na izvor javnih sredstava i program po kojem je potpora dodijeljena.

Sukladno članku 6. Uredbe, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti koje su dodijeljene sukladno Uredbi u prethodne dvije fiskalne godine i u tekućoj fiskalnoj godini.

**VII.**

Objavom Program putem oglasne ploče i internet stranice Općine Brestovac: [www.brestovac.hr](http://www.brestovac.hr) smatrat će se objavom javnog poziva za dodjelu potpora iz ovog Programa.

**VII.**

Ovaj Program stupa na snagu danom donošenja, a objavit će se na internet stranici Općine, [www.brestovac.hr](http://www.brestovac.hr).

OPĆINSKO VIJEĆE OPĆINE BRESTOVAC

KLASA:334-01/23-01/01

URBROJ: 2177/02-01-23-1

Brestovac,24.07.2023.

PREDSJEDNIK

Tomo Vrhovac